**Ministru kabineta noteikumu projekta “****Grozījumi Ministru kabineta 2016. gada 17. maija noteikumos Nr. 306 “Noteikumi par prasībām uz iepakojumiem izvietojamiem brīdinājumiem par ietekmi uz veselību”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2016. gada 17. maija noteikumos Nr. 306 “Noteikumi par prasībām uz iepakojumiem izvietojamiem brīdinājumiem par ietekmi uz veselību”” (turpmāk – MK noteikumu projekts) ir izstrādāts ar mērķi saskaņot kombinēto veselības brīdinājumu, kas izvietojami uz smēķēšanai paredzētā tabakas izstrādājuma iepakojuma vienības un ārējā iepakojuma, komplektu nomaiņas un akcīzes nodokļa marku maiņas procesus, kā arī papildināt Ministru kabineta 2016. gada 17. maija noteikumus Nr. 306 “Noteikumi par prasībām uz iepakojumiem izvietojamiem brīdinājumiem par ietekmi uz veselību”” (turpmāk – MK noteikumi Nr. 306) ar regulējumu, ka smēķēšanai paredzēto tabakas izstrādājumu ražotāji vai importētāji var saņemt kombinēto brīdinājuma komplektu fotoattēlus digitālā formātā, vēršoties ar rakstveida iesniegumu Veselības ministrijā.MK noteikumu projektā ietvertajiem grozījumiem jāstājas spēkā vispārējā kārtībā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | MK noteikumu projekts ir Veselības ministrijas iniciatīva, kas izstrādāts pamatojoties uz Tabakas izstrādājumu ražotāju nacionālās asociācijas (turpmāk – TIRNA) izteikto priekšlikumu saskaņot kombinēto veselības brīdinājumu komplektu nomaiņas un akcīzes nodokļa likmju maiņas procesus.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumi Nr. 306, kas izdoti saskaņā ar *Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites* likuma 7. panta sesto daļu, nosaka uz smēķēšanai paredzētā tabakas izstrādājuma iepakojuma vienības un ārējā iepakojuma izvietojamos kombinētos brīdinājumus par ietekmi uz veselību un tajos ietveramos rakstveida brīdinājumus. Šo noteikumu 19. punktā ir noteikts, ka ir trīs kombinēto brīdinājumu komplekti (atbilstoši šo noteikumu 2. pielikumam). Katru gadu izmanto vienu komplektu, un pēc gada to rotācijas kārtībā nomaina ar citu kombinēto brīdinājumu komplektu. Šāda prasība ir izveidota pamatojoties uz Eiropas Parlamenta un Padomes 2014. gada 3. aprīļa direktīvas Nr. 2014/40/ES par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu 10. panta 2. punktā noteikto, kas nosaka, ka kombinēto brīdinājumu par ietekmi uz veselību komplektus nepieciešams nomainīt ik gadu rotācijas kārtībā, un to maiņai nav paredzēts pārejas periods. Veselības inspekcija, kurai saskaņā ar MK noteikumu Nr. 306 20. punktu ražotājs vai importētājs mēneša laikā pēc smēķēšanai paredzētā tabakas izstrādājuma laišanas tirgū rakstveidā paziņo par konkrētajā gadā izmantoto kombinēto brīdinājumu komplektu, kā arī veic kontrolējošās funkcijas, lūdz komersantiem katru gadu līdz 20. maijam norādīt kombinēto brīdinājumu komplektu, kurš tiks izmantots konkrētajā gadā (ņemot vērā to, ka MK noteikumi Nr. 306 stājās spēkā 2016. gada 20. maijā). Papildus iepriekšminētajam, likuma “Par akcīzes nodokli” Pārejas noteikumu 112.-123. punktā ir iekļauta informācija par akcīzes nodokļa izmaiņām tabakas izstrādājumiem 2021. - 2023. gadā – akcīzes nodokļa paaugstināšana cigaretēm 2021. gadā bija plānota no 1. marta, savukārt, 2022. un 2023. gadā – no 1. janvāra. Turklāt, ar 2021. gada 1. jūliju ir stājusies spēkā prasība, kas paredz marķēt ar akcīzes nodokļa markām arī karsējamo tabaku, elektroniskajās cigaretēs izmantojamo šķidrumu, elektroniskajās cigaretēs izmantojamā šķidruma sagatavošanas sastāvdaļas un tabakas aizstājējproduktus. TIRNA ir norādījusi, ka, mainoties akcīzes nodokļa likmei, jaunā tabakas izstrādājumu maksimālā mazumtirdzniecības cena ir piesaistīta jaunam svītrkodam jeb EAN (*European Article Number*) kodam, kas tiek drukāts uz paciņas, līdz ar to ir nepieciešams izgatavot jaunu produkta iepakojumu. Arī kombinēto veselības brīdinājumu komplektu maiņa ir saistīta ar jauna iepakojuma izgatavošanu. Abu procesu saskaņošana laika ziņā ļautu lietderīgāk izmantot smēķēšanai paredzēto tabakas izstrādājumu ražotāju un izplatītāju resursus, izvairīties no liekiem krājumiem un iepakojuma materiālu atlikumiem. SIA “Philip Morris Latvia”, kas pārstāv vienu no trim lielākajiem tabakas izstrādājumu ražotājiem, ir veikusi aprēķinus un noteikusi, ka tabakas izstrādājumu iepakojumu nomaiņa Latvijā divas reizes gadā minētajam uzņēmumam izmaksā papildus aptuveni 120 000 EUR (gadā, rēķinot gan iepakojumu materiālu izmaksas, gan cilvēkresursu izmaksas iepakojumu nomaiņas organizēšanai). Pieņemot, ka pārējo divu lielāko tabakas izstrādājumu uzņēmumu izmaksas varētu būt līdzīgas, kopējās nozares izmaksas šobrīd varētu ļoti aptuveni novērtēt kā 320 855 EUR gadā. Līdz ar to jaunais MK noteikumu projekts paredz, ka kombinēto brīdinājumu komplektu nomaiņa notiek vienu reizi gadā rotācijas kārtībā ne vēlāk kā līdz 20. maijam. Taču, ja konkrētajā gadā tiek veikta akcīzes nodokļa likmes maiņa pirms 20. maija, tad kombinēto brīdinājumu komplektu nomaiņu tajā gadā var veikt vienlaicīgi ar akcīzes nodokļa likmju izmaiņām likumā “Par akcīzes nodokli” noteiktajā kārtībā. Savukārt, gadījumos, ja akcīzes nodokļa likmju maiņa plānota vairākas reizes gadā, tad kombinēto brīdinājumu komplektu nomaiņa notiek vienlaicīgi ar pirmajām akcīzes nodokļa likmju izmaiņām likumā “Par akcīzes nodokli” noteiktajā kārtībā. Turpretim, gadījumos, ja konkrētajā gadā netiek veikta akcīzes nodokļa likmju maiņa, tad kombinēto brīdinājumu komplektu nomaiņa tajā gadā notiek ne vēlāk kā līdz 20. maijam.Papildus tam MK noteikumu projektā paredzēts iekļaut nosacījumu, ka ražotāji vai importētāji var saņemt kombinēto brīdinājuma komplektu fotoattēlus digitālā formātā iepriekš vēršoties ar rakstveida iesniegumu Veselības ministrijā, ņemot vērā to, ka patreiz nevienā normatīvajā dokumentā šāda norāde nav iekļauta. Veselības ministrijai adresētajam iesniegumam jābūt sagatavotam atbilstoši Ministru kabineta 2005.gada 28. jūnija noteikumos Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” noteiktajām prasībām. Iesniegumā nepieciešams norādīt juridiskās personas nosaukumu, adresi, konkrētu tabakas izstrādājumu veidu, kuram ir nepieciešami kombinētie brīdinājumi, un informāciju par to, ka, saskaņā ar Ministru kabineta 2005. gada 30. augusta noteikumu Nr. 662 “Akcīzes preču aprites kārtība” 11. punktu, ir izsniegta speciālā atļauja (licence) kādam no šiem komercdarbības veidiem - tabakas izstrādājumu un augu smēķēšanas produktu vairumtirdzniecībai, mazumtirdzniecībai, apstiprināta noliktavas turētāja darbībai, reģistrēta saņēmēja darbībai ar tabakas izstrādājumiem un reģistrēta nosūtītāja darbībai ar tabakas izstrādājumiem.  |
|  | Projekta izstrādē iesaistītās institūcijas un publiskas personas kapitālsabiedrības | TIRNA, Veselības inspekcija, Finanšu ministrija, Valsts ieņēmumu dienests |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tabakas izstrādājumu ražotāji un importētāji, kuriem jāizvieto kombinēts brīdinājums par ietekmi uz veselību uz katras smēķēšanai paredzētā tabakas izstrādājuma iepakojuma vienības un jebkāda ārējā iepakojuma. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts no 2021. gada 14.jūlija līdz 13.augustam tika nodots publiskajai apspriešanai Veselības ministrijas tīmekļa vietnē: www.vm.gov.lv. Vienlaikus informācija par MK noteikumu projektu un iespēju sniegt viedokli tika nosūtīta arī Finanšu ministrijai, Valsts ieņēmumu dienestam, Veselības inspekcijai, SIA “Philip Morris Latvia” un TIRNA.  |
| 2. | Sabiedrības līdzdalība projekta izstrādē | MK noteikumu projekts no 2021. gada 14.jūlija līdz 13.augustam tika nodots publiskajai apspriešanai Veselības ministrijas tīmekļa vietnē: www.vm.gov.lv. Vienlaikus informācija par noteikumu projektu un iespēju sniegt viedokli tika nosūtīta arī Finanšu ministrijai, Valsts ieņēmumu dienestam, Veselības inspekcijai, SIA “Philip Morris Latvia” un TIRNA.  |
| 3. | Sabiedrības līdzdalības rezultāti | Publiskās apspriešanas laikā iebildumi un priekšlikumi par MK noteikumu projektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Veselības ministrija,Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts nepaplašina Veselības ministrijas un Veselības inspekcijas līdzšinējās funkcijas un uzdevumus. MK noteikumu projektam nav ietekmes uz jaunu institūciju izveidi, esošu institūciju likvidāciju vai reorganizāciju.Nav nepieciešams veidot jaunas darba vietas, noteiktās prasības paredzēts realizēt esošo cilvēkresursu ietvaros. |
| 3. | Cita informācija | Nav. |

Veselības ministrs D. Pavļuts

Vīza: Valsts sekretāres p.i. B.Kņigins

A.Zemcova, 67876100

anna.zemcova@vm.gov.lv